ועדת העבודה, הרווחה והבריאות, כנסת 17, פרוטוקול מספר 321, 2007-11-28 09:30

יצחק גלנטי: בוקר טוב לכולם, אני מתכבד לפתוח את הישיבה.

יצחק גלנטי: הייתי שמח למסור את זכות הדיבור להציג את הנושא לדוקטור יצחק סלוטקי מהאיגוד לנפרולוגיה, אני מקבל את ההערה, אני מתנצל, אז הנושא הוא הצעה לסדר היום לדיון מהיר, סכנת הפסקת הטיפול בחולי דיאליזה בדיר חנא כתוצאה מהפסקת מימון עלויות הנסיעות.

יצחק גלנטי: הנושא מוגש על ידי חבר הכנסת חנא סוייד, כבודו רוצה לפתוח, בבקשה.

חנא סוייד: תודה אדוני היושב ראש, בוקר טוב לכולם.

חנא סוייד: אני העליתי את הנושא הזה לדיון לאחר פניה של מספר חולי דיאליזה מהישוב דיר חנא שבגליל, דיר חנא זה ישוב בגליל התחתון עם בערך 8000 תושבים.

חנא סוייד: יש בישוב שבעה חולי דיאליזה שהם צריכים שלוש פעמים בשבוע לנסוע לבתי חולים לקבל טיפול בדיאליזה.

חנא סוייד: הגיע כאן מנהל מחלקת הרווחה במועצה המקומית דיר חנא.

חנא סוייד: הבעיה היא שאותם חולים שצריכים לעשות את הטיפול הזה כפי שאמרתי שלוש פעמים בשבוע, אכן עושים אותו ונוסעים שלוש פעמים בשבוע לבתי חולים שונים, לבית חולים בנהרייה, בית חולים בפוריה ומקומות אחרים.

חנא סוייד: וקופות החולים עומדות בתשלומים, הן חייבות לשלם 50% מהעלות והן עומדות בתשלום אבל לצערי הרב המועצה המקומית בדיר חנא לא יכולה לעמוד בחלק שלה ולשלם את ה- 50% שהיא צריכה לשלם.

חנא סוייד: כמובן הבעיה היא בעיה תקציבית, אין למועצה---

רן כהן: מדובר על נסיעה במונית?

חנא סוייד: במקרה הזה, הנסיעות במונית.

חנא סוייד: המועצה המקומית לא יכולה לשלם את החלק שלה, את החמישים אחוז, בסך הכול היו לה בתקציב 32 אלף שקל לכיסוי נסיעות כאלו ונגמר הכסף.

חנא סוייד: מדובר בעלות של 11 אלף שקל לחודש שהמחלקה חייבת להחזיר לחולים והיא לא יכולה, אז בינתיים החולים מממנים את החלק של המועצה, של מחלקת הרווחה מכיסם וכמובן שמדובר באנשים שהם נכים, שהם לא יכולים לעבוד, כלומר עם הכנסה מאוד מוגבלת והם לא יכולים לעמוד בנטל הזה.

חנא סוייד: הם צריכים לשלם בערך כל אחד 2000 שקל בחודש על מנת לכסות את החמישים אחוז שהמועצה אמורה לכסות בעוד שהם משתכרים 2500-2700 שקל לחודש.

חנא סוייד: קרי, בסופו של דבר, או שהאנשים האלו, אני אומר שבסופו של תהליך או שהם חס וחלילה ימותו בגלל שהם לא יקבלו את הטיפול או שהם ימותו מרעב כי לא יוכלו לקנות אוכל ולחיות.

חנא סוייד: לכן אני חושב שחשוב מאוד לתת מענה לבעיה הזו, אנחנו כמובן מעלים את זה כאן קצת בהתבדחות, אבל כולם יודעים שמדובר בבעיה ממש הומאנית ממדרגה ראשונה.

חנא סוייד: מאחר ומצב הרשות המקומית הוא מצב מבחינה כספית לא הכי טוב ויש להם מגבלות תקציביות ואני חייב להגיד שזה לא המקום היחידי, אני כמובן העליתי כאן לגבי אינפורמציה ספציפית נקודתית שאני קיבלתי, אבל הבעיה הזו קיימת בהרבה ישובים אחרים, איפה שהרשויות המקומיות ממש במצוקה תקציבית.

חנא סוייד: לכן אני חושב שאנחנו מהוועדה הזו ומהדיון הזה, אנחנו צריכים לספק ולתת ולהציע פתרון ותקווה לאותם חולים שהם כבר התייאשו מהמצב שהם נמצאים בו ואני מאוד מצפה ומאוד מקווה שההמלצה שתצא מהשולחן הזה היא פנייה למשרד הרווחה שייכנס לתמונה ויספק פתרון, יתן את הכספים שצריכים לתת לאותם חולים או את החזרי הנסיעה, אפילו באופן ישיר כך שהחולים האלו ימשיכו מצד אחד לקבל את הטיפול ומצד שני לקבל את הטיפול.

רן כהן: מה המקור אדוני היושב ראש לאותם 32 אלף שקל בתקציב המועצה, זה תקציב המועצה פרופר או שזה בא ממשרד הבריאות או משרד הרווחה?

חנא סוייד: אני מניח שזה בא ממשרד הרווחה.

יצחק גלנטי: אני הייתי מבקש את דוקטור מיקי דור, ראש אגף רפואה כללית להתייחס לנושא.

מיקי דור: אוכל להתייחס בקצרה, כי כל הבעיה היא בתחומו של משרד הרווחה כאן.

מיקי דור: מבחינת משרד הבריאות אנחנו ישבנו לפני כשלושה שבועות בחדר של הוועדה לפניות הציבור ברשותה של חברת הכנסת סופה לנדבר, בדיוק על אותו הנושא באספקטים הרפואיים וכפי שהתחקירן ציין בצדק, הכנו הנחיות מאוד מפורטות כדי להדגיש לקופות את החובה שבאחריותן לקיים אותה.

מיקי דור: בעיקר היו שם ויכוחים לגבי שיקול הדעת, האם יש לקופה שיקול דעת בכלל או כל בית חולים יכול להגיד תשלמו, אז כל זה נדון ונבדק וההוצאות הן מאוד מדויקות, הן בלשכה המשפטית לאישור והן יצאו בקרוב מאוד.

יצחק גלנטי: האם המועצה מחויבת בזה?

מיקי דור: כן, אבל זה לחלוטין לא בתחום שלנו.

רן כהן: משרד הבריאות לא יכול נניח לבוא לעזרת המועצה אפילו בהלוואה?

מיקי דור: לא, ואני אומר זאת אפילו בלי לשאול את מי שמוסמך לזה, משרד הבריאות לא יכול לתת הלוואות למועצות מקומיות.

רן כהן: מקדמה.

מיקי דור: שום כסף, החשב הזה יכעס רק על זה שאני עניתי בכלל על השאלה, אסור לי להתייחס לזה אפילו.

מיקי דור: אבל זה ברור לך, כמו שאמרו בצדק, זה בעיה בהרבה מקומות וזה לא תפקידו של משרד הבריאות לתת הלוואות למועצות מקומיות.

יצחק סלוטקי: אני מייצג את האיגוד הנפרולוגי בשם ההסתדרות הרפואית, אני כמובן מציג את העמדה הרפואית גרידא וזה שחולה דיאליזה צריך לעשות את הטיפול שלו שאני מניח שכולם בחדר אין חולקים.

יצחק סלוטקי: המינימום של הדיאליזה שאנחנו נותנים זה שלוש פעמים בשבוע והחולה צריך להגיע והיה ולא מגיע זה פוגע בבריאות, אם הוא לא מגיעה פעמיים שלוש, חס וחלילה הוא עלול למות ולכן צריך למצוא כל דרך להרשות לחולה להגיע לטיפול שלו.

יצחק גלנטי: ראש המועצה של עראבה.

עלי עסלא: אדוני היושב ראש, חברי הכנסת, קהל נכבד.

עלי עסלא: הוזמנתי על ידי מועצה מקומית דיר חנא לישיבה הזאת כי אנחנו חיים באותה בעיה, אפילו בגלל שהאוכלוסייה שלנו יותר גדולה, גם יש לנו יותר חולים.

עלי עסלא: אני העברתי את המסמך ליושב ראש, אתם יכולים להביט במסמך, האמת שזאת בעיה אבסורדית אצלנו במגזר הערבי, למרות שאנחנו כמועצה מקומית גרעונית תמיד, ומטילים עלינו הרבה משימות והרבה התחייבויות, אם זה משרד הרווחה ומשרדים אחרים.

עלי עסלא: גם במחלקת הרווחה אנחנו בסוף כל שנה נהיה בגירעון של מיליון שקל כמעט, רק בגלל שאנחנו מתקצבים הרבה דברים שהם לא מתוקצבים על ידי משרד הרווחה.

עלי עסלא: מחלקת הרווחה תמיד מטפלת בדברים שהם יותר קשורים אוכלוסייה חלשה, חלק מהם זה חולי סרטן וחולי דיאליזה, זה מצב בלתי נסבל, למרות שיש לנו הרבה ממתינים על כתפי המועצה.

עלי עסלא: אני מבקש באמת ואני תולה תקווה בוועדה שנמצאת, במכובדים שנמצאים פה, שימצאו פתרון לעזור למועצות המקומיות בעניין הזה.

יצחק גלנטי: אני מבקש ממך תשובה לשאלה, מהיכן התקציב הזה בכלל?

עלי עסלא: הנסיעות של החולים עולות הרבה יותר מזה אפילו, חלק מתקציבים של קופת חולים, חמישים אחוז קופת חולים משלמת וחלק אחר של תקציבי קופות המועצה הרגילה.

וילמה מאור: איפה זה כתוב שהמועצה מחויבת לשלם את החמישים אחוז?

עלי עסלא: אם אנחנו לא משלמים, בסופו של דבר אמרתי מה שאמרתי.

יצחק גלנטי: האם יש פה נציג של משרד הרווחה?

וילמה מאור: אין.

יצחק גלנטי: אוקיי, יש פה נציג קופת חולים כללית?

עמוס כנף: אני מארגון חולי כליה ומושתלים.

עמוס כנף: קודם כל מי שאמור לקבל וזה כבר שנים, שמקבל החזר ממשרד הרווחה הם אנשים סוציאליים, בנאדם שהוא לא סוציאלי הוא לא מקבל החזר.

עמוס כנף: אם הוא רשום ברווחה כמקרה סוציאלי הוא מקבל ואנחנו יודעים שזה כבר שנים מקבלים את זה, זאת אומרת שיש תקציב למועצות, לעיריות לגבי מטופלי דיאליזה.

חנא סוייד: במסגרת משפחות במצוקה.

עמוס כנף: בדיוק.

וילמה מאור: לסעיף של משפחות מצוקה, משרד הרווחה מעביר כספים ייעודיים לנושא הזה של חולי דיאליזה?

עמוס כנף: אנחנו מודעים לזה שבכל מקום בארץ, לא רק בדיר חנא, יש את הבעיות היות ומשרד הרווחה טוען שאין לו תקציב, עד לפני שנתיים שלוש, לכל מי שיש לו בעיה סוציאלית היה מקבל השתתפות ממשרד הרווחה.

יצחק גלנטי: האם הנושא הזה איננו מעוגן באיזה שהוא מקום במסגרת ביטוח בקופות החולים, יש מי שיענה על השאלה הזאת?

רן כהן: יש פה איזשהו עיוות, הרי ברור לחלוטין שקופה צריכה לתת לחולי דיאליזה טיפול דיאליזה.

יצחק גלנטי: זה מה שאני שואל.

יצחק גלנטי: הוא מקבל את הטיפול אבל איך הוא בא, הוא צריך להגיע לשם?

רן כהן: הקופה צריכה לדאוג לזה שהוא יגיע.

מיקי דור: לפי חוק ביטוח בריאות ממלכתי הקופה אמורה להחזיר לו חמישים אחוז מההוצאה, על הקטע הזה אנחנו נלחמים וזה מבוצע.

רן כהן: כל מה שאני טוען שהחמישים אחוז האלה זה עיוות זה הכול, מה שצריך להיות שאדם שהוא חולה לא יקבל חמישים אחוז מהטיפול אלא מאה אחוז של הטיפול.

יצחק גלנטי: חבר הכנסת רן כהן, אם זה החוק אז צריך לתקן את החוק.

חנא סוייד: אבל בינתיים צריך לתת סעד לאותם אנשים.

יצחק גלנטי: אוקיי, בבקשה.

חאלד שלוש: הגעתי היום עם ראש המועצה כדי להביא את זעקתם של חולי הדיאליזה בישוב.

חאלד שלוש: לאורך שנים אנחנו עומדים בפני בעיה רצינית, בעיה מאוד קשה שדורשת פתרון אחד ולתמיד.

חאלד שלוש: אני התכוונתי להציג בפני כבוד יושב ראש הוועדה סקירה על מספר המטופלים בעראבה ואני אתייחס גם לשאלה של התקצוב.

חאלד שלוש: נכון להיום חוק בריאות ממלכתי מחייב את קופת החולים להשתתף בחמישים אחוז בהוצאות לטיפולים ודיאליזה והקרנות וכימותרפיה, ספציפית לשני סוגי הטיפולים האלה.

רן כהן: בלי מבחן הכנסה?

חאלד שלוש: בלי מבחן הכנסה, אבל בחוברת הזכויות של המטופלים כתוב שהחולה אמור לקבל חמישים אחוז על פי החוק מקופות החולים, במידה ומצבו הכלכלי לא מאפשר לו לשלם את החמישים אחוז הוא רשאי---

מיקי דור: אבל כל קופת חולים זה משהו אחר.

חאלד שלוש: החוק מחייב את כל קופות החולים בחמישים אחוז השתתפות, זה חוק בריאות ממלכתי.

יצחק גלנטי: אנחנו מדברים כעת על המחצית השנייה, על היכולת לעמוד בתשלום של המחצית השנייה שחלה על המטופל, נכון לרגע זה חלה על המטופל.

מנחם מנגרסקי: סליחה, במכבי על כל פנים ואנחנו יודעים שאנחנו מכבדים את רוח החוק, אנחנו מחזירים החזר מלא בגין הלוך חזור נסיעה בתחבורה ציבורית.

מנחם מנגרסקי: עד כמה שפה הבנתי, הסוגיה היא שונה לגמרי ומדובר על הסעה באמבולנס, שזה דבר שונה.

רן כהן: מונית זו תחבורה ציבורית?

מנחם מנגרסקי: מדובר על אמבולנס או מונית כאשר שם הכלל הוא שונה, שם באמת חמישים אחוז ונשאלת השאלה מאיפה המימון של חמישים אחוז הנותרים.

רן כהן: אני חושב שמי שצריך לתבוע את החמישים אחוז, זה הקופה ממשרד הרווחה, לא החולה עצמו כשאין לו.

יצחק גלנטי: רבותיי, אני מבין שהמצב הזה הוא זהה לכל קופות החולים, לא רק למכבי, זה על פי חוק.

רן כהן: אני מציע שאנו ניזום תיקון של החוק.

חנא סוייד: אני מסכים בהחלט, אבל בינתיים אני חושב שאנחנו צריכים לדרוש ממשרד הרווחה לספק ולתקצב את המועצה במלוא החמישים אחוז הנותרים.

חנא סוייד: אי אפשר להשאיר את החולים האלו במצב הנוכחי, עוד מעט הם לא יוכלו לקבל את הטיפול הזה, לנסוע לשם ומה יקרה?

חנא סוייד: זה מצב שלא ייתכן.

חנא סוייד: באופן כללי אני רוצה להגיד, משרד הרווחה בדרך כלל מתקצב פעולות תוך כדי תיאום עם הרשות המקומית, שהוא נותן 75% והרשות המקומית נותנת 25%.

חנא סוייד: עכשיו, מה קורה כאשר לרשות המקומית אין את ה- 25%?

חנא סוייד: שזה מצב התקציב ומבקר המדינה אמר, לא ייתכן.

יצחק גלנטי: הנקודה ברורה, אני הייתי מבקש מנציג משרד הבריאות, האם הוא יכול לתת הערכה של היקף הכספי של הבעיה?

מיקי דור: לא על המקום, אני יכול לבדוק את זה אבל אני כמובן איעזר בקופות החולים לקבל את המידע.

יצחק גלנטי: אז אני מבקש לישיבה הבאה להציג את היקף הבעיה כדי שנדע על מדובר, במיוחד להתייחס לגבי אלה שאין ביכולתם לשלם את המחצית.

רן לון: ביטוח לאומי מעביר לקופות מידי שנה סכום של 220 אלף שקל, זה לא מכסה תמיד בדיוק את כל ההוצאות של חולי דיאליזה אבל זה אמור פעם לכסות ופעם לכסות יותר.

יצחק גלנטי: אנחנו מדברים כעת על הנושא של מחצית ההוצאה על ההסעות.

רן לון: יכול להיות שבסוף בעזרת התיקון ביטוח לאומי יעביר קצת יותר לקופות והכול יבוא על מקומו.

יצחק גלנטי: מעבר לזה, חסרה לנו גם הערכה נוספת ושוב לתשומת ליבו של נציג משרד הבריאות, אני מבין שמאחר ונסיעה בתחבורה ציבורית היא מכוסה, אנחנו מדברים אם כן על אותם מקרים שמדובר על ההסעה באמבולנס או ברכב מיוחד.

מסעוד חטיב: סליחה אדוני, אני מנהל מחלקת רווחה בדיר חנא, מדובר על פריפריה, החולה שלי מדיר חנא, בכדי לקבל את הטיפול הוא חייב לנסוע לחיפה, תחבורה ציבורית מדיר חנא לחיפה היא לא סדירה ואי אפשר לשלוח חולה דיאליזה לקבל טיפול בבית חולים רמב"ם.

חנא סוייד: אדוני היושב ראש, אני רוצה ברשותך, אני רוצה שאנחנו נתכנס ונתביית, הרי אנחנו פועלים לפי מצב חוקי נתון, קופות החולים משלמות את החמישים אחוז שלהם, זה המצב כרגע, אנחנו נרצה לשנות אותו, אני בהחלט אהיה מוכן.

חנא סוייד: עכשיו הבעיה היא אצל משרד הרווחה שלא באו לישיבה הזו, זאת אומרת---

יצחק גלנטי: אני לא יכול לומר שהבעיה אצל משרד הרווחה בגלל זה שהם לא באו, אני יכול---

חנא סוייד: לא בגלל שהם לא באו, הלוגיקה לא נכונה.

יצחק גלנטי: יש פה נושא שצריך להיבדק, זה הכול.

חנא סוייד: לא בגלל שהם לא באו, בגלל שההתנהגות של המשרד גרמה לכך שאנחנו נקיים ישיבה שהם לא יבואו אליה.

חנא סוייד: הם הכתובת, הם מתבקשים, הם חייבים לספק את החמישים אחוז הנותרים לאחר שקופות החולים מקיימות את החלק שלהם ועומדות בהתחייבות שלהם.

חנא סוייד: משרד הרווחה הוא הכתובת ולכן כל החלטה שאנחנו נצא בה מכאן, היא מצד אחד שאנחנו ניזום שינוי של החוק, זה בסדר גמור, אבל יחד עם זאת אנחנו צריכים לפנות ולחייב את משרד הרווחה לתת מענה מיידי, כי אנחנו לא מדברים על בעיה עתידית, בעיה מהעבר אפילו.

יצחק גלנטי: רבותיי, זה שנציג משרד הרווחה לא הגיע אין על זה עוררין שזה טעם לפגם או תקלה שלא במקומה, זה התייחסות זלזלנים בוועדה נקודה.

יצחק גלנטי: אבל מעבר לזה, גם כאשר משרד הרווחה נניח יגיע לישיבה הבאה, אנחנו חייבים לדעת מה ההיקף הכספי של הבעיה כדי שנוכל להתמודד איתו, אני מדבר על הפתרונות שמיועדים עד לשינוי החוק.

מיקי דור: אני רק חושש מנקודה אחת, שיהיה לי קשה לקבל מידע גיאוגרפי, כי אנחנו מדברים פה על ישובים מסוימים וזו נקודה שאני לא בטוח איך אני אמצא את המידע, אולי מישהו מהמועצה המקומית יהיה מוכן להיות איתי בקשר לעזור לי לגבי מידע.

יצחק גלנטי: הנה, יש לך את התשובה כבר, שיתוף פעולה, ואני מבקש גם מראשי המועצות המקומיות שבוודאי הם מודעים להיקף הבעיה עצמה אצלם, גם לגבי באמת המרחק שחולי הדיאליזה נדרשים לעבור על מנת לקבל את הטיפול, גם אם הם נזקקים לתחבורה ציבורית, לא רק אם הם נזקקים למונית ספיישל או לאמבולנס.

יצחק גלנטי: אז אני מבקש להיות מתואמים עם משרד הבריאות על מנת להציג נתונים ריאליים.

חאלד שלוש: לגבי האומדן של חומרת הבעיה, אני הכנתי פה רשימה של 13 מטופלים מעראבה ששניים מהם נוסעים באמבולנס.

יצחק גלנטי: סליחה שאני קוטע אותך, אתה לא יכול לתת לי עכשיו את הבעיה הספציפית שלך, כי אני לא אכנס עכשיו לדיון לכל ישוב וישוב עם הבעיות הספציפיות שלו.

חנא סוייד: בוא תגיד לנו לפי איזה קריטריונים, אם צריך לנסוע באמבולנס?

מיקי דור: ברשותך אני מוכן לענות על השאלה הזאת אם היושב ראש ירצה, ההנחיות שלנו קובעות שהרופא המטפל בבית החולים, שהוא מכיר את החולה, הוא זה שמחליט ברמה העקרונית.

מיקי דור: בגלל בעיות שהיו בשטח שהרופאים בבית חולים קצת לפעמים לא מודע, הוא חותם בקלות לכל מי שרוצה ותלונות שהיו לנו על אנשים שנסעו באמבולנס שהם יושבים ליד הנהג.

מיקי דור: ואז אמרנו, יש לקופה את הסמכות על ידי גורם מקצועי שהוא רופא בכיר, לא על ידי איש מנהל, לעשות בדיקה של החלטה כזאת ואם יש ערעור על זה, שזה יועבר אליי למשרד הבריאות להחלטה, זאת אומרת, הנהלים מאוד ברורים ונותנים את העדיפות להחלטה הרפואית.

רן לון: יש גם את העניין של דרישה תמיד לתשלום למלווה.

יצחק גלנטי: בנקודה זו, אני רק הייתי מבקש ממך לדעת מה משך הזמן שהיה עד היום, ממוצע, מרגע הבקשה לקבל את האישור עד לקבלת האישור בפועל, כי הרי לא יכול להיות להחזיק חולה דיאליזה עד שכל הפרוצדורה הזאת תעבור.

מיקי דור: זה החזר, זה לא אישור, האדם משלם ומגיש את ההוצאה לקופה והוא מקבל את זה תוך ימים ספורים.

יצחק גלנטי: אוקיי, תודה, אני שמח לשמוע.

יצחק גלנטי: יש עוד מישהו שרוצה להתייחס.

מסעוד חטיב: אני רוצה לדבר באופן כללי, מכיוון שעד שהגענו לכאן עברנו תלאות בהתכתבויות עם משרד הרווחה בכדי שימצאו לנו פתרון לבעיה הזאת שהיא גוזלת מאיתנו הרבה מאמץ, הרבה כסף והרבה ניירת שאנחנו לדעתי יכולים לחסוך.

מסעוד חטיב: מסכימים בוודאי איתי החברים פה שאני מאמין לא יהיו דברים בראש אחד, אני מציע כמנהל מחלקת רווחה, או שמשרד הבריאות ייקח על עצמו את כל הטיפול שחולי הדיאליזה, מה לנו ולרווחה בקטע הזה, מלבד רק לממן את המסיעים של חולי הדיאליזה?

יצחק גלנטי: אתה כבר נכנס לנושא של שינוי חקיקה.

מסעוד חטיב: בינתיים אני אומר, אפשר לזמן ממשרד הרווחה תוספת תקציב, מכיוון שהתקנה התקציבית שממנה אני חייב להוציא את הכסף הזה, זה משפחות במצוקה בקהילה.

מסעוד חטיב: תמיד התשובה היא שזה סעיף בעייתי, למה סעיף בעייתי אני לא יודע, אין הסבר למה זה סעיף בעייתי.

יצחק גלנטי: תן לי לענות לך בזריזות ובקצרה, יש פער בזמן בין השינוי הנדרש בחוק לבין הביצוע שלו ובתחום הזמן הזה יש לנו את המקרים שדורשים את הסעד המהיר, אז אני לא הייתי מציע שאנחנו ניכנס לתחום הרחב, אלא למצוא פתרון לאותה קבוצה שדורשת פתרון בתחום הזמן הסביר.

יצחק גלנטי: אני לא יודע כעת מה להגיד, זה תלוי הרבה מאוד במהירות שבה משרד הבריאות יעבד הצעה לשינוי החוק.

מיקי דור: אנחנו לא נבקש להעביר אלינו תפקיד של משרד הרווחה, זה מובן מאליו.

יצחק גלנטי: אני לא בא להטיל חלילה את הנושא הזה אך ורק בתחומו של משרד הבריאות, אני אשמח מאוד אם משרד הבריאות יבוא בדברים עם משרד הרווחה, ינסו לתאם אתהדברים בניהם כך שיהיה ניתן למצוא פתרונות מלאים והוגנים לבעיה.

יצחק גלנטי: לכן אני מציע פה כעת את הסיכום: הוועדה רואה במשרד הבריאות אחראי לבריאות הציבור ובתוכם חולי הדיאליזה וחולי הסרטן.

יצחק גלנטי: הוועדה קוראת למשרד הבריאות לתקן את חוק ביטוח בריאות ממלכתי כך שקופות החולים יהיו מחויבות לכסות מלוא העלות של הסעתם באמבולנס של חולי דיאליזה וחולי סרטן מביתם לבית החולים.

יצחק גלנטי: הוועדה קוראת למשרד הרווחה לתת מענה מיידי למצוקה שנוצרה בדיר חנא ולממן את חלקם של החולים הבאים ממשפחות מצוקה במקרים בהם המועצה המקומית אינה מסוגלת לעשות זאת וזאת על מנת שהחולים יקבלו את הטיפול הדרוש ולא להעמיד את חייהם בסכנה.

יצחק גלנטי: תודה רבה, הישיבה נעולה.